روسیانین اوکراینا سرحدینده حربی ییغیناغینی آرتیرماسی سببیندن گرگین‌لیک آرتارکن، امریکا ناتو-نون دوغو جیناحینی گوجلندیرمک پلان‌لاری حاضیرلاییر.
ساوونما ناظیرلیگی‌نین (پنتاگون) سؤزچوسو جان کربی بحراندا گؤزلنیلمز آددیم‌لارا قارشی ناتو مقابله قوه‌لرینین حرکته کئچمه‌سی حالیندا دستک وئرمک اوچون 8500 عسگری دؤیوش حاضیرلیغی وضعیتینه گتیردیک‌لرینی بیلدیریب.
گونده‌لیک مطبوعات کنفرانسیندا "روسیانین اوکراینا سرحدینده گرگین‌لیگی آرتیردیغینی" بیلدیرن کربی دئییب:
"پرزیدنتین (جو بایدنین) گؤستریشی و ساوونما ناظیری لوید آستین‌ین مصلحتی ایله امریکا داخیلده و خاریجده اوردونو حاضیر حالا گتیرمک اوچون آددیم‌لار آتدی. بو چرچیوه‌ده حرکته کئچیله‌جگی تقدیرده ناتو-نون جاواب دستک گوجونه دستک ده داخیل اولماقلا بیر سیرا گؤزلنیلمز دوروما جاواب وئرمه‌یه حاضیردیرلار".
کربی حاضیرکی مرحله‌ده 8500 عسگرین دؤیوش حاضرلیغی وضعیتینده اولدوغونو، بو عسگرلرین یالنیز ناتو موداخیله قوه‌لری‌نین ایشه سالینماسی ایله گؤندریله‌جگینی وورغولایا‌راق، بو مرحله‌ده هئچ بیر قرار وئریلمه‌دیگینی وورغولاییب.
سؤزچو کربی قئید ائدیب کی، بو عسگرلر امریکادان دا، بؤلگه‌دن ده گؤندریله بیلر.
امریکانین بمت-ده‌کی دایمی نوماینده‌سی لیندا توماس گرینفیلد ایسه روسیانی حربی فعالیت‌دن باشقا سیبر هوجوم‌لار، پارامیلیتر فعالیت‌لر و دزینفورماسیون کامپانیا‌لاری حیاتا کئچیرمکده اتهام ائدیب.
"روسیانین اوکراینایا قارشی فعالیتی‌نین تکجه بولگه‌سل کاراکتر داشیمادیغینی" و "اوکراینا اوچون تهلوکه‌نین اوکراینا پروبلمیندن قات-قات بؤیوک اولدوغونو" ایفاده ائدن توماس گرینفیلد ایشغالین "پاندورانین قوتوسونو آچاجاغی" خبردارلیغینی ائدیب.
بو آرادا آغ ائوین سؤزچوسو جن ساکی امریکانین اوکراینا‌داکی دیپلوماتیک ایشچی‌لرین عائله‌لری‌نین اؤلکه‌نی ترک ائتمه‌سینی ایسته‌دیگینی و اوکراینایا سیاحت خبردارلیغینی ان یوکسک سویه‌یه قالدیردیغینی خاطیرلادیب.
"حاضیردا بیزیم بورا‌دان تخلیه پلانیمیز یوخ‌دور. بونونلا بئله، آمریکا وطنداش‌لارینا دئییریک کی، بو اؤلکه‌نی ترک ائتسین‌لر"-دئیه گرینفیلد قئید ائدیب.
